杨维桢
吴下竹枝歌七首
三箬春深草色齐，花间荡漾胜耶溪。
采菱三五唱歌去，五马行春驻大堤。
家住越来溪上头，胭脂塘里木兰舟。
木兰风起飞花急，只逐越来溪上流。
宝带桥西江水重，寄郎书去未回侬。
莫令错送回文锦，不答鸳鸯字半封。
马上郎君双结椎，百花洲下买花枝。
罟罛冠子高一尺，能唱黄莺舞雁儿。
白翎鹊操手双弹，舞罢胡笳十八般。
银马杓中劝郎酒，看郎色似赤瑛盘。
骑马当轩鹄觜靴，西风马上鼓琵琶。
内家队里新通籍，不是南州百姓家。
小娃十岁唱桑中，尽道吴风似郑风。
不信柳娘身不嫁，真珠长络守宫红。